CELEX: 52013PC0507
Language: mt
Date: 2013-07-08
Title: Proposta għal REGOLAMENT TAL-KUNSILL dwar l-istabbiliment tal-opportunitajiet tas-sajd għall-inċova fil-Bajja ta' Biscay għall-istaġun tas-sajd 2013/14

|
			
		
		
		52013PC0507
		
			Proposta għal REGOLAMENT TAL-KUNSILL dwar l-istabbiliment tal-opportunitajiet tas-sajd għall-inċova fil-Bajja ta' Biscay għall-istaġun tas-sajd 2013/14 /* COM/2013/0507 final - 2013/0236 (NLE) */
			
				
		
		
			
			   	MEMORANDUM TA' SPJEGAZZJONI
1.           IL-KUNTEST TAL-PROPOSTA
Ir-Regolamenti tal-Kunsill dwar
l-opportunitajiet tas-sajd adottati matul it-tieni nofs ta' kull sena ma
għadhomx jinkludu t-TAC għall-inċova fil-Bajja ta' Biscay
minħabba ċ-ċiklu annwali differenti segwit mill-bijoloġija
ta' dan l-istokk u l-parir xjentifiku dwaru. Jeħtieġ li tiġi
stabbilita TAC għall-inċova kull sena, lejn Lulju.
Permezz tar-Regolament tal-Kunsill (KE)
Nru 694/2012, il-Kunsill stabbilixxa t-TAC għas-sajd li jisfrutta dan
l-istokk applikabbli mill-1 ta' Lulju 2012
sat-30 ta' Ġunju 2013. It-TAC u l-allokazzjoni tagħha
lill-Istati Membri kkonċernati issa jridu jiġu ffissati
għat-12-il xahar li jmiss.
2.           RIŻULTATI
TAL-KONSULTAZZJONIJIET MAL-PARTIJIET INTERESSATI U TAL-VALUTAZZJONIJIET TAL-IMPATT
Wara li kkunsidra l-għanijiet
tal-Politika Komuni tas-Sajd, stipulati fir-Regolament tal-Kunsill (KE)
Nru 2371/2002 tal-20 ta' Diċembru 2002 dwar
il-konservazzjoni u l-isfruttar sostenibbli ta' riżorsi tas-sajd skont il-Politika
Komuni dwar is-Sajd, l-opportunitajiet tas-sajd għandhom jiġu
stabbiliti skont il-parir xjentifiku disponibbli u billi jitqiesu l-aspetti
bijoloġiċi u soċjoekonomiċi, filwaqt li jkun żgurat
trattament ġust bejn is-setturi tas-sajd. 
Il-parir tal-Kumitat Xjentifiku, Tekniku u
Ekonomiku għas-Sajd (STECF) ta' Lulju 2013 għall-istokk
tal-inċova fil-Bajja ta' Biscay hu bbażat fuq l-istaġun tas-sajd
li jibda fl-1 ta' Lulju 2013 u jintemm
fit-30 ta' Ġunju 2014.
Skont il-parir tal-STECF, il-bijomassa
tal-istokk riproduttiv hija stmata madwar 56 055 tunnellata. Wara li
kkunsidra l-proposta tal-Kummissjoni tad-29 ta' Lulju 2009
għal Regolament li jistabbilixxi pjan fit-tul għall-istokk
tal-inċova fil-Bajja ta' Biscay u s-sajd li jisfrutta dak l-istokk[1] u filwaqt li kkunsidra
l-valutazzjoni tal-impatt li fuqha hija bbażata dik il-proposta, li
tipprovdi għall-valutazzjoni l-iktar riċenti tal-impatt
tad-deċiżjonijiet dwar l-opportunitajiet tas-sajd għal dan
l-istokk, ir-Regolament (UE) Nru 694/2012 iffissa t-TAC għal dan
l-istokk skont ir-regola tal-ħsad stipulata fil-proposta. 
Fl-2013 ġew riveduti l-metodoloġija
u l-parametri bijoloġiċi li juża l-Kunsill Internazzjonali
għall-Esplorazzjoni tal-Baħar (ICES) biex jivvaluta l-istatus
tal-istokk tal-inċova. Fid-dawl ta' din l-informazzjoni xjentifika
ġdida, fil-futur qarib jaf ikun jixraq li ma tiġix riveduta biss
ir-regola attwali għall-kontroll tal-ħsad stipulata fil-proposta
tal-Kummissjoni tad-29 ta' Lulju 2009 iżda anki li
jerġgħu jitqiesu miżuri oħra tal-ġestjoni tas-sajd.
F'dal-każ, ikunu jistgħu jiġu proposti emendi skont dan. Sakemm
issir din ir-reviżjoni, jixraq li tibqa' tapplika r-regola attwali
għall-kontroll għax hu kkonfermat li tibqa’ prekawzjonarja iżda
anki għax din tiggarantixxi l-prevedibbiltà tal-qbid u l-istabbiltà
għas-settur tas-sajd. Il-Kunsill Konsultattiv Reġjonali
rilevanti (ir-RAC tal-Ilmijiet tal-Lbiċ) kien qed isegwi dawn
l-iżviluppi xjentifiċi, u l-konsultazzjonijiet informali fost
il-membri tiegħu juru li dan l-approċċ jistgħu jaqblu
miegħu. Il-RAC se jkun assoċjat mal-ħidma li jmiss biex
jerġgħu jiġu vvalutati r-regola għall-kontroll
tal-ħsad u regoli oħra tal-ġestjoni, bħall-istaġun
regolatorju, li se tagħmel il-Kummissjoni bil-korpi konsultattivi xjentifiċi
tagħha. 
Għaldaqstant, it-TAC
għall-istaġun tas-sajd mill-1 ta' Lulju 2013
sat-30 ta' Ġunju 2014, għandha tiġi stabbilita
għal 17 100 tunnellata, skont ir-regola tal-ħsad stipulata
fil-proposta li tissemma hawn fuq.
Il-Kunsill huwa mitlub jadotta din il-proposta
malajr kemm jista' jkun sabiex is-sajjieda jkunu jistgħu jippjanaw
l-attivitajiet tagħhom għall-istaġun tas-sajd il-ġdid.
2013/0236 (NLE)
Proposta għal
REGOLAMENT TAL-KUNSILL
dwar l-istabbiliment tal-opportunitajiet
tas-sajd għall-inċova fil-Bajja ta' Biscay għall-istaġun
tas-sajd 2013/14
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea u, b'mod partikolari, l-Artikolu 43(3)
tiegħu,
Wara li kkunsidra l-proposta tal-Kummissjoni
Ewropea,
Billi:
(1)       Hija r-responsabbiltà
tal-Kunsill li jistabbilixxi l-opportunitajiet tas-sajd għal kull tip ta'
sajd jew grupp ta' sajd. Dawn l-opportunitajiet tas-sajd għandhom
jitqassmu fost l-Istati Membri b'tali mod li f'kull Stat Membru tkun
żgurata l-istabbiltà relattiva tal-attivitajiet tas-sajd għal kull
stokk jew grupp ta' stokkijiet u billi jitqiesu sew l-għanijiet
tal-politika komuni tas-sajd stabbiliti bir-Regolament tal-Kunsill (KE)
Nru 2371/2002 tal-20 ta' Diċembru 2002 dwar
il-konservazzjoni u l-isfruttar sostenibbli ta' riżorsi tas-sajd skont
il-Politika Komuni tas-Sajd[2].
(2)       Għall-finijiet
tal-ġestjoni adegwata u s-simplifikazzjoni tal-istokk, jixraq li jiġu
stabbiliti t-TAC u l-kwoti għall-Istati Membri għall-istokk
tal-inċova fil-Bajja ta' Biscay (is-subżona VIII tal-ICES)
għal staġun tal-ġestjoni annwali li jibda
fl-1 ta' Lulju u jintemm fit-30 ta' Ġunju tas-sena ta’
wara, minflok perjodu tal-ġestjoni ta' sena kalendarja. Madanakollu,
is-sajd għandu jibqa' soġġett għad-dispożizzjonijiet
ġenerali tar-Regolament (UE) Nru 39/2013[3] fir-rigward tal-kundizzjonijiet
għall-użu tal-kwoti.
(3)       It-TAC għall-inċova
fil-Bajja ta’ Biscay għall-istaġun tas-sajd 2013/14 għandha tkun
stabbilita abbażi tal-parir xjentifiku disponibbli, u billi jitqiesu
l-aspetti bijoloġiċi u soċjoekonomiċi filwaqt li jiġi
żgurat trattament ġust bejn is-setturi tas-sajd.
(4)       Sabiex tagħmel
ġestjoni multiannwali tal-istokk tal-inċova fil-Bajja ta' Biscay,
fid-29 ta' Lulju 2009, il-Kummissjoni ppreżentat proposta
għal Regolament li jistabbilixxi pjan fit-tul għall-istokk
tal-inċova fil-Bajja ta' Biscay u għas-sajd li jisfrutta dak
l-istokk. Filwaqt li jitqies li l-valutazzjoni tal-impatt li fuqha tissejjes
il-proposta, tipprovdi għall-valutazzjoni l-iktar riċenti tal-impatt
tad-deċiżjonijiet tal-ġestjoni għall-istokk, jixraq li
tiġi stabbilita TAC għall-inċova fil-Bajja ta' Biscay skont dan.
Skont il-parir li ta l-Kumitat Xjentifiku, Tekniku u Ekonomiku għas-Sajd
(STECF) f'Lulju 2013 il-bijomassa tal-istokk riproduttiv hija stmata
madwar 56 055 tunnellata. Għaldaqstant, it-TAC
għall-istaġun tas-sajd li jibda fl-1 ta' Lulju 2013 u
jintemm fit-30 ta' Ġunju 2014 għandha tiġi
stabbilita għal 17 100 tunnellata.
(5)       Skont l-Artikolu 2
tar-Regolament (KE) Nru 847/96 tas-6 ta' Mejju 1996 li
jintroduċi kundizzjonijiet addizzjonali għal tmexxija minn sena
għal sena tat-TAC u l-kwoti[4],
hemm bżonn jiġi stabbilit safejn l-istokk tal-inċova fil-Bajja
ta' Biscay hu soġġett għall-miżuri stabbiliti f'dak
ir-Regolament.
(6)       Minħabba l-bidu
tal-istaġun tas-sajd 2013/14 u għall-finijiet tar-rappurtar annwali
tal-qabdiet, dan ir-Regolament għandu jidħol fis-seħħ
minnufih u japplika mill-1 ta' Lulju 2013.
ADOTTA DAN IR-REGOLAMENT:
Artikolu 1
L-opportunitajiet tas-sajd
għall-inċova fil-Bajja ta' Biscay
1.           Il-qabda totali permissibbli
(TAC) u l-allokazzjoni tagħha bejn l-Istati Membri għall-istaġun
tas-sajd li jibda fl-1 ta' Lulju 2013 u jintemm
fit-30 ta' Ġunju 2014 għall-istokk tal-inċova
fis-Subżona VIII tal-ICES kif jiddefinixxi r-Regolament (KE)
Nru 218/2009 tal-Parlament Ewropew u tal-Kunsill[5], għandhom ikunu kif
ġej (f'tunnellati ta' piż ta' ħut ħaj):
 L-ispeċi: || Inċova Engraulis encrasicolus || Iż-żona tal-ICES: || Iż-żona VIII (ANE/08.) 
 Spanja || 15 390 ||   || It-TAC analitika   
 Franza || 1 710 ||   
 L-UE || 17 100 ||   
   ||   ||   
 It-TAC || 17 100 ||   
2.           L-allokazzjoni tal-opportunitajiet
tas-sajd kif stabbilita fil-paragrafu 1 u l-użu tagħha
għandhom ikunu suġġetti għall-kundizzjonijiet stipulati
fl-Artikoli 8 u 10 tar-Regolament (UE) Nru 39/2013.
3.           L-istokk imsemmi
fil-paragrafu 1 għandu jitqies li hu soġġett għal TAC
analitika għall-finijiet tar-Regolament (KE) Nru 847/96.
Għandhom japplikaw l-Artikolu 3(2) u (3) u l-Artikolu 4 ta' dak
ir-Regolament.
Artikolu 2
It-trażmissjoni tad-dejta
Meta, skont l-Artikoli 33 u 34
tar-Regolament tal-Kunsill (KE) Nru 1224/2009[6], l-Istati Membri jressqu dejta
lill-Kummissjoni dwar il-ħatt l-art tal-kwantitajiet tal-inċova li
nqabdu fis-Subżona VIII tal-ICES, dawn għandhom jużaw
il-kodiċi tal-istokk "ANE/08.".
Artikolu 3
Dan ir-Regolament għandu jidħol
fis-seħħ l-għada tal-pubblikazzjoni tiegħu f'Il-Ġurnal
Uffiċjali tal-Unjoni Ewropea.
Dan għandu japplika
mill-1 ta' Lulju 2013.
Dan ir-Regolament għandu jorbot
fl-intier tiegħu u japplika direttament fl-Istati Membri kollha.
Magħmul fi Brussell,
                                                                       Għall-Kunsill
                                                                       Il-President
[1]               COM(2009) 399 final
[2]               ĠU L 358, 31.12.2002, p. 59.
[3]               Ir-Regolament tal-Kunsill (UE) Nru 39/2013
tal-21 ta' Jannar 2013 li jiffissa, għall-2013,
l-opportunitajiet tas-sajd disponibbli għall-bastimenti tal-UE għal
ċerti stokkijiet tal-ħut u għal ċerti gruppi ta' stokkijiet
tal-ħut li mhumiex suġġetti għal negozjati jew ftehimiet
internazzjonali (ĠU L 23, 25.1.2012, p. 1).
[4]               ĠU L 115, 9.5.1996, p. 3.
[5]               Ir-Regolament (KE) Nru 218/2009 tal-Parlament
Ewropew u tal-Kunsill tal-11 ta' Marzu 2009 dwar
il-preżentazzjoni ta' statistiċi ta' qbid nominali mill-Istati Membri
li jistadu fil-Grigal tal-Atlantiku (ĠU L 87, 31.3.2009, p. 70).
[6]               Ir-Regolament tal-Kunsill (KE) Nru 1224/2009
tal-20 ta' Novembru 2009 li jistabbilixxi sistema Komunitarja
ta' kontroll għall-iżgurar tal-konformità mar-regoli tal-Politika
Komuni tas-Sajd, li jemenda r-Regolamenti (KE) Nru 847/96, (KE)
Nru 2371/2002, (KE) Nru 811/2004, (KE) Nru 768/2005, (KE)
Nru 2115/2005, (KE) Nru 2166/2005, (KE) Nru 388/2006, (KE)
Nru 509/2007, (KE) Nru 676/2007, (KE) Nru 1098/2007, (KE)
Nru 1300/2008, (KE) Nru 1342/2008 u li jħassar ir-Regolamenti
(KEE) Nru 2847/93, (KE) Nru 1627/94 u (KE) Nru 1966/2006
(ĠU L 343, 22.12.2009, p. 1).